《梅》
宋代·赵崇鉘

新阳斡坤轴，枯朽皆光荣。
棱层冰雪中，复见天地精。
姑射神所为，伯夷圣之清。
太白抱轗轲，灵均拥芳馨。
是子心魂间，不受纤芥萦。
独立万化先，皎皎非近名。
溪流监寒柯，游风吹落英。
山明雾气湿，月落参旗横。
群虚妙香发，一洗万虑轻。
纷纷儿女恣，惭愧东风情。

作者简介：赵崇鉘，字元治（一作元冶），南丰（今属江西）人。以兄（崇嶓）荫补官。曾知都昌县，南康军司户，通判南安。宋亡隐居以终。传世有《鸥渚微吟》一卷。事见《江西诗徵》卷一八。　赵崇鉘诗，以汲古阁影宋《六十家集》为底本。校以影印文渊阁《四库全书》之《江湖小集》（简称江湖集）、《两宋名贤小集》（简称名贤集）。